დანართი №1
გარდაბნის მუნიციპალიტეტის ტერიტორიაზე წვრილფეხა ან/და მსხვილფეხა პირუტყვის ყოფნის წესი
 მუხლი 1. რეგულირების სფერო და მიზანი
1. ეს წესი განსაზღვრავს გარდაბნის მუნიციპალიტეტის ქ.გარდაბნის ადმინისტრაციული ერთეულის ტერიტორიაზე წვრილფეხა ან/და მსხვილფეხა პირუტყვის (შემდგომში – პირუტყვი) ყოფნის წესებს და ამ წესების დარღვევისას გარდაბნის მუნიციპალიტეტის გამგეობის ზედამხედველობის სამსახურის მოქმედების სფეროს.

2. 
წესის მიზანია გარდაბნის მუნიციპალიტეტის ქ. გარდაბნის ადმინისტრაციულ ერთეულში იერსახის, სისუფთავის, საზოგადოებრივი წესრიგის დაცვა, ურბანულ გარემოში ადამიანისა და ცხოველის თანაარსებობის უსაფრთხო და საიმედო გარემოს შექმნა.

მუხლი 2. წვრილფეხა ან/და მსხვილფეხა პირუტყვის ყოფნის დასაშვები ზონა 

1. გარდაბნის მუნიციპალიტეტის ქ.გარდაბნის ადმინისტრაციული ერთეულის ტერიტორიაზე დასაშვებია წვრილფეხა ან/და მსხვილფეხა პირუტყვის ყოფნა, გარდა ქალაქის ქუჩების, გზების, ბაღების, გაზონების, პარკების, გამწვანების ზოლების, სკვერების და საზოგადოებრივი თავშეყრის სხვა ადგილებისა. ამ ტერიტორიაზე აკრძალულია წვრილფეხა ან/და მსხვილფეხა პირუტყვის  მეთვალყურეობის ქვეშ ან/და მეთვალყურეობის გარეშე ყოფნა.

2. დასაშვებია წვრილფეხა ან/და მსხვილფეხა პირუტყვის  მეთვალყურეობის ქვეშ ქალაქის ქუჩების გადაკვეთა მხოლოდ საძოვარზე გადარეკვის მიზნით.

მუხლი 3. პასუხისმგებლობა ამ წესის დარღვევისთვის

1. პასუხისმგებლობა ამ წესის დარღვევისთვის განისაზღვრება საქართველოს კანონის „საქართველოს ადმინისტრაციულ სამართალდარღვევათა კოდექსი“ 148-ე მუხლის მე-3 და მე-4 ნაწილების შესაბამისად.

 2. ადმინისტრაციული სამართალდარღვევის ოქმის შედგენა მოხდება გარდაბნის მუნიციპალიტეტის გამგეობის ზედამხედველობის სამსახურის მიერ.

3. პირუტყვის იდენტიფიკაცია განხორციელდება საქართველოს სოფლის მეურნეობის სამინისტროს – სსიპ „სურსათის ეროვნული სააგენტოს“ ქვემო ქართლის რეგიონალური სამმართველოს მიერ, ქვეპროგრამა „ეპიზოოტური კეთილსაიმედოობა და ცხოველთა იდენტიფიკაცია-რეგისტრაცია“ ფარგლებში დამტკიცებული გარდაბნის მუნიციპალიტეტში იდენტიფიცირებული პირუტყვის სახელობითი სიების საფუძველზე.

4. ამ მუხლის პირველი პუნქტებით განსაზღვრული სამართალდარღვევის შემთხვევაში პირუტყვი გადაყვანილი იქნება საამისოდ სპეციალურად გამოყოფილ ადგილზე.

5. სპეციალურ ადგილზე გადაყვანის და მოვლა-პატრონობის ხარჯები განისაზღვრება ყოველდღიურად 10 (ათი) ლარის ოდენობით. 
6. მომსახურების საფასური გაიანგარიშება წვრილფეხა ან/და მსხვილფეხა პირუტყვის სულადობის მიხედვით.

7. გარდაბნის მუნიციპალიტეტის გამგეობის  ზედამხედველობის სამსახური უფლებამოსილია ამ წესის დარღვევის ფაქტი დააფიქსიროს ფოტოს მეშვეობით.

მუხლი 4. სპეციალური ადგილი, პირუტყვის მოვლა-პატრონობაზე და სპეციალური ადგილზე გადაყვანის უზრუნველყოფაზე პასუხისმგებელი პირი

1. სპეციალური ადგილი, პირუტყვის მოვლა-პატრონობაზე და სპეციალური ადგილზე გადაყვანის უზრუნველყოფაზე პასუხისმგებელი პირი/ორგანო განისაზღვრება გარდაბნის მუნიციპალიტეტის გამგებლის ინდივიდუალური ადმინისტრაციულ-სამართლებრივი აქტით.

2. პირი/ორგანო, რომელსაც ამ მუხლის პირველი პუნქტით განსაზღვრული წესით დაევალება პირუტყვის მოვლა-პატრონობისა და სპეციალურ ადგილზე გადაყვანის უზრუნველყოფა პასუხისმგებელია წინამდებარე დადგენილების აღსრულებაზე და ვალდებულია:

ა) სათანადო დონეზე განახორციელოს პირუტყვის მოვლა-პატრონობა, შენახვა, დაცვა, კვება და დარწყულება;

ბ) არ განახორციელოს პირუტყვის მიმართ არაჰუმანური და კანონსაწინაღმდეგო ქმედებანი;

გ) აწარმოოს პირუტყვის აღრიცხვა მონაცემების ბაზის მეშვეობით;

დ) ამ წესითა და საკუთარი დებულებით/წესდებით განსაზღვრული სხვა უფლებამოსილებების განხორციელება.
3. იმ შემთხვევაში, თუ პირუტყვი (პასუხისმგებელი პირის/ორგანოს ბრალით, გაურკვეველი მიზეზების გამო) დაიღუპა, მესაკუთრისადმი მიყენებულ ზარალს მთლიანად ანაზღაურებს წინამდებარე წესის აღსრულებაზე პასუხისმგებელი პირი/ორგანო 30 (ოცდაათი) კალენდარული დღის ვადაში.


მუხლი 5. პირუტყვის დაბრუნების წესი

1. სპეციალურ ადგილზე გადაყვანილი პირუტყვი მესაკუთრეს დაუბრუნდება მხოლოდ საქართველოს კანონის „საქართველოს ადმინისტრაციულ სამართალდარღვევათა კოდექსის“ შესაბამისად დაკისრებული ჯარიმის, მისი სპეციალურ ადგილზე გადაყვანის და მოვლა-პატრონობის ხარჯების გადახდის დამადასტურებელი დოკუმენტის წარდგენის შემდეგ. 
2. სპეციალურ ადგილზე გადაყვანილი პირუტყვი მესაკუთრეს დაუბრუნდება იმ შემთხვევაში, თუ დადასტურდება მისი საკუთრების უფლება. იმ შემთხვევაში, თუ პირუტყვს არ აღმოაჩნდება ყურზე დამაგრებული ნომერი, პირი წარმოადგენს შესაბამის ტერიტორიულ ერთეულში გარდაბნის მუნიციპალიტეტის გამგებლის წარმომადგენლის მიერ გაცემულ ცნობას იმის შესახებ, რომ სპეციალურ ადგილზე გადაყვანილი პირუტყვი წარმოადგენს მის საკუთრებას, რაც დადასტურებული უნდა იყოს 2 (ორი) მოწმის ხელმოწერით.
3. პირუტყვის დაბრუნების შესახებ დგება მიღება-ჩაბარების აქტი, რომელსაც ხელს აწერს ამ წესის მე-4 მუხლის პირველი პუნქტით განსაზღვრული პირის/ორგანოს უფლებამოსილი წარმომადგენელი, პირუტყვის მესაკუთრე და ამ მუხლის მე-2 პუნქტში აღნიშნულ ცნობაზე ხელმომწერი პირები. მიღება-ჩაბარების აქტს თან უნდა დაერთოს პირუტყვის ფოტოსურათი, რომელზეც უნდა გამოჩნდეს პირუტყვის ყურზე დამაგრებული ნომერი.

4. ამ მუხლის პირველი და მეორე პუნქტებით გათვალისწინებული დოკუმენტების სისწორეზე პასუხისმგებლობა ეკისრება მის წარმომდგენს.

მუხლი 6. სპეციალურ ადგილზე გადაყვანილი პირუტყვის რეალიზების წესი 

1. იმ შემთხვევაში, თუ პირუტყვის მესაკუთრე 30 კალენდარული დღის ვადაში არ გადაიხდის დაკისრებულ ჯარიმას და პირუტყვის მოვლა-პატრონობის ხარჯებს, პირუტყვის რეალიზება განხორციელდება საქართველოს კანონმდებლობით დადგენილი წესით.

2. იმ შემთხვევაში, როცა პირუტყვის რეალიზაციის შედეგად მიღებული თანხა აღემატება დაკისრებული ჯარიმის, სპეციალურ ადგილზე გადაყვანისა და მოვლა-პატრონობის ხარჯებს, ზედმეტი თანხა უბრუნდება პირუტყვის მესაკუთრეს.

3. დაჯარიმების თაობაზე გამოცემული აქტის გასაჩივრება არ ათავისუფლებს პირს 30 დღის ვადაში პირუტყვის სპეციალურ ადგილზე გადაყვანისა და მოვლა-პატრონობის ხარჯების ანაზღაურებისგან.

4. ჯარიმა, ასევე, პირუტყვის სპეციალურ ადგილზე გადაყვანისა და მოვლა-პატრონობის ხარჯები მთლიანად ჩაირიცხება ადგილობრივ ბიუჯეტში.

მუხლი 7. წესის მოქმედება 

 აღნიშნული წესის მოქმედება ვრცელდება როგორც პირუტყვის მესაკუთრეზე, ასევე იმ პირზე, რომელიც სჩადის სამართალდარღვევას, იმ შემთხვევაში, როდესაც მესაკუთრის დადგენა შეუძლებელია. 

